钦定古今图书集成/明伦汇编/皇极典/第236卷 > 《魏文帝集序》张溥
## 钦定古今图书集成/明伦汇编/皇极典/第236卷 > 《魏文帝集序》张溥

曹子桓生长戎旅之间，善骑马左右射，又工击剑弹
碁，伎能戏弄，不减若父。其诗歌文辞，仿佛上下，即不
堪弟畜。陈思为“孟德大儿”，固有馀也。魏王帝业无足
称，惟令宦人为官，不得过诸署令，诏群臣家，不得奏
事，大后后族家，不得当辅政任。石室金策，可宝万世。
彼亲见汉室炎隆，女主中人，手扑灭之，麦秀黍离，恫
伤心目。霸朝初创，力更旧辙，至待山阳公以不死礼，
遇汉老臣杨彪，不夺其志，盛德之事，非孟德可及。当
日符命献谀，玺绶被躬，群众推奉，时与势迫，倘建安
君臣有能为武庚、比干者，或观望却步，竟保常节，未可知也。《典论》自序，善述生平。论文一篇，直自言所得
与王朗书，务立不朽于著述间，不肯以七尺一棺毕
其生死。雅慕汉文，没而得谥，良云厚幸。占其志趣，亦
古诸侯之博闻者也。甄后《塘上》，《陈王豆歌》，损德非一，
崇华首阳，有馀恨焉。